Molibdeno

O molibdeno ye un elemento quimico de numero atomico 42 que se troba en o grupo 6 d'a tabla periodica d'os elementos y se simboliza como Mo.

O molibdeno ye un elemento esencial dende o punt d'anvista biolochico y s'emplega mas que mas en acers aliaus.

 Caracteristicas prencipals 
O molibdeno ye un metal de transición. O metal puro ye de color blanca-archent y muit duro; amás, tien un d'os puntos de fusión mas altos d'entre toz os elementos puros. En chicotas cantidaz, s'emplega en distintas aliacions d'acero ta endurecer-lo u fer-lo mas resistent a la corrosión. D'atra man, o molibdeno ye l'unico metal d'a segunda serie de transición a o que se le ha reconoixito a suya esencialidat dende o punto d'anvista biolochico; se troba en bellas enzimas con distintas funcions, concretament en oxotransferasas (función de transferencia d'electrons), como por eixemplo a xantina oxidasa, y en nitrochenasas (función de fixación de nitrocheno molecular).

 Aplicacions 
 Alto u baixo dos terceras partis d'o molibdeno consumito s'emplegan en aliacions. L'uso d'o molibdeno se remonta a la Primera Guerra Mundial, cuan bi habió una gran requesta de tungsteno, que en fació baixar as reservas, y s'amenistaban acers muit resistents. O molibdeno s'emplega ta creyar aliacions d'alta resistencia, que soportan altas temperaturas y a corrosión. Istas aliacions s'usan en a construcción y en piezas d'avions y automóbils.
 O molibdeno s'usa como catalizador en a industria petroliera, en concreto, ye útil ta a eliminación d'o ixufre.
 O 99Mo s'emplega en a industria d'isotopos nucleyars.
 Se fa servir en distintos pigmentos (con una color narancha), ta pinturas, tintes, plasticos y compuestos de caucho.
 O disulfuro de molibdeno (MoS2) ye un buen lubricant y se puet emplegar a altas temperaturas.
 O molibdeno se puet fer servir tamién en bellas aplicacions electronicas, como en as capas de metal conductoras d'os transistors TFT (Thin Film Transistor).

 Isotopos 
O molibdeno tien seis isotopos estables y cuasi dos docenas de radioisotopos, a mayor parti con periodos de semidesintegración de l'orden de segundos. O 99Mo se fa servir en os cheneradors de 99Mo/99mTc ta a industria d'isotopos nucleyars. S'estima que iste mercato de productos de 99Tc mueve uns 100 millons d'euros a l'anyo.

 Referencias 

 Vinclos externos 

  webelements.com - Molibdeno.
  environmentalchemistry.com - Molibdeno.
  The International Molybdenum Association.
  Environment Database.

Categoría:Elementos quimicos
Categoría:Metals de transición